Μακεδονία TV

Ιστορία

Ξεκίνησε την λειτουργία του το 1990. Αρχικά ήταν περιφερειακής εμβέλειας για την Κεντρική Μακεδονία και ανήκε στο Δημοσιογραφικό Συγκρότημα της εφημερίδας Μακεδονία. Το 1994 όντας περιφερειακός σταθμός απέκτησε εμβέλεια και στην Αττική, ενώ το 1995 η άδεια του σταθμού μετατράπηκε με νόμο σε πανελλαδικής εμβέλειας, γεγονός που τον καθιστά σήμερα τον μοναδικό ιδιωτικό τηλεοπτικό σταθμό της χώρας που εκπέμπει από την Θεσσαλονίκη και γενικότερα εκτός πρωτευούσης (Αθήνα). Το 2000 το κανάλι εξαγοράστηκε από τον όμιλο του Antenna, και έκτοτε προβάλλει και προγράμματα τόσο του ANT1, όσο και των υπόλοιπων σταθμών που ανήκουν στον όμιλο.
Από το 2009, μεταδίδεται πλέον ελεύθερα από την επίγεια ψηφιακή τηλεοπτική υπηρεσία της Digea, τον οποίο και ίδρυσε μαζί με τους επτά ιδιωτικούς σταθμούς εθνικής εμβέλειας ANT1 (κοινής ιδιοκτησίας), ALPHA, ΣΚΑΪ, STAR, καθώς και τους πτωχευμένους σταθμούς ALTER και MEGA (οι οποίοι δεν είναι σε λειτουργία σήμερα). Το κανάλι παραμένει μέχρι και σήμερα ένας από τους μετόχους της Digea.

Φυσιογνωμία

Σύμφωνα με την παράγραφο 6 του άρθρου 6 του νόμου 4279/2014 περί ρυθμίσεων σχετικά με τη λειτουργία των ηλεκτρονικών μέσων μαζικής ενημέρωσης μπορούν οι ενημερωτικοί ραδιοτηλεοπτικοί σταθμοί, να αλλάξουν άπαξ το χαρακτήρα του προγράμματός τους, σε μη ενημερωτικό γενικής στόχευσης, με υπεύθυνη δήλωση του νομίμου εκπροσώπου της εταιρείας του σταθμού, που κατατίθενται στο Εθνικό Συμβούλιο Ραδιοτηλεόρασης.
Το 2016, εγκρίθηκε η αλλαγή μεταβολής φυσιογνωμίας του σταθμού, από ενημερωτικού σε "ψυχαγωγικού" μη ενημερωτικού γενικής στόχευσης. Είναι ο πρώτος τηλεοπτικός σταθμός εθνικής εμβέλειας στην Ελλάδα που άλλαξε και επίσημα από το ΕΣΡ τη φυσιογνωμία και το χαρακτήρα του προγράμματός του.
Πριν αλλάξει την φυσιογνωμία του, έκοψε όλα τα δελτία ειδήσεων, τις ενημερωτικές και τις αθλητικές εκπομπές, απέλυσε σχεδόν όλους τους δημοσιογράφους και τεχνικούς που εργάζονταν στο κανάλι, προβάλλοντας αρχικά μόνο ψυχαγωγικό πρόγραμμα, τηλεπωλήσεις και δραματικές σειρές του ANT1.
Σὐφμωνα με καταγγελία της Ένωσης Τεχνικών Τηλεόρασης Βορείου Ελλάδος τα ξημερώματα 1 προς 2 Αυγούστου 2019 έγινε μεταφορά της ροής του σταθμού στα στούντιο του ΑΝΤ1 στην Αθήνα. Λίγες μέρες πριν είχαν πραγματοποιηθεί και απολύσεις προσωπικού.

Πρόγραμμα

Μέχρι σήμερα, έχει προβάλλει πλήθος εσωτερικών και εξωτερικών παραγωγών καθώς και ξένες σειρές και ταινίες αλλά και ελληνικές καθημερινές και εβδομαδιαίες δραματικές παραγωγές που αρχικά είχαν προβάλλει οι αδερφικοί σταθμοί ΑΝΤ1 και ΑΝΤ1 Κύπρου (έχει προβάλλει ο σταθμός τις σειρές Το Κλειδί του Παραδείσου, Κλεμμένη Ζωή, Μπρούσκο, Κάρμα, Τα 5 Κλειδιά, Έρωτας και μερικές άλλες).
Από τις πρώτες εσωτερικές παραγωγές του σταθμού, ήταν η πολιτιστική εκπομπή Cine Club, η οποία ξεκίνησε να προβάλλεται το 1993 και συνεχίστηκε για 19 ακόμη σεζόν (έως το 2012). Παρουσιαστές της εκπομπής ήταν ο Χρήστος Μπέλλας και η Γαλάτεια Ελευθερίου, ενώ αποτελεί από τις δημοφιλέστερες εκπομπές και αναφέρεται καθαρά στον χώρο της έβδομης τέχνης. Η πρώτη εκπομπή του σταθμού, είχε τίτλο Ένας υπέροχος κόσμος και ήταν μια ψυχαγωγική εκπομπή με παρουσιαστή τον Γρηγόρη Αρναούτογλου. Ξεκίνησε να προβάλλεται το 1990 και αποτελεί την πρώτη χιουμοριστική ελληνική εκπομπή, όπου ο παρουσιαστής έβγαινε με κάμερα στους δρόμους.
Άλλες εκπομπές που έχουν προβληθεί από το κανάλι είναι οι μουσικές Στην Πρίζα (1996-1997), Mac Hits (1998-1999) με παρουσιαστή τον Πάνο Σατζόγλου, οι ενημερωτικές Σε πρώτο πλάνο (1998-1999), Λόγω τιμής (2002-2003) και Metro (2008-2009) με τον Σόλωνα Αμπατζή, η παιδική εκπομπή Ελάτε να παίξουμε (1995-99) με την Λίνα Βαλσαμίδου και το Φώτη Κολλιό, οι ψυχαγωγικές Ένα κλικ πιο κοντά (2009) με την Κατερίνα Κανονίδου και My Moment (2014) με τη Σοφία Γκόσιου (η οποία συμμετείχε στην παρουσίαση και άλλων εκπομπών).
Ακόμα πολλά γνωστά ονόματα του χώρου σήμερα, έχουν ξεκινήσει την καριέρα τους ή έχουν συνεργαστεί μετέπειτα με το Μακεδονία TV. Για παράδειγμα, η Φαίη Σκορδά, την σεζόν 2004-2005, παρουσίασε την εκπομπή Καλημέρα, η Νικολέττα Καρρά (2010) και η Ελένη Τσολάκη (2010-2013), έχουν περάσει από την παρουσίαση της εκπομπής Κορίτσια για σπίτι, η Αλέκα Καμηλά, από το 1998 μέχρι το 2000, παρουσίαζε το μεσημεριανό μαγκαζίνο Εδώ Θεσσαλονίκη μαζί με τον Βασίλη Γαλανό, η Ιωάννα Λίλη, την περίοδο 2014-2016, παρουσίαζε το μαγκαζίνο Όλα Καλά, ενώ έπειτα τη παρουσίαση του ανέλαβαν η Νικολέττα Ράλλη (2016-2017) και η Μαρία Λουίζα Βούρου (2017-2018). Τέλος, έχουν προβληθεί και τα τηλεπαιχνίδια Ραντεβού με το Μήτσο (1998-1999) με την Χριστίνα Γιατρά και Ντενεκές (2014) με τον Γιώργο Λέντζα και το Δημήτρη Γαλανίδη.
Στις σειρές που έχουν προβληθεί παλαιότερα περιλαμβάνονται οι αγγλόφωνες Just for Laughs: Gags, Sex and the City, Οι Μάγισσες, Spartacus, The Benny Hill Show, οι ισπανόφωνες τηλενουβέλες Μονσεράτ, The First Lady (Primera dama) και η αμερικανική σαπουνόπερα Τόλμη και Γοητεία.
Το 2016 ο σταθμός απέλυσε σχεδόν όλους τους δημοσιογράφους και πλέον μεταδίδει ξένο πρόγραμμα. Παλαιότερα μετέδιδε εσωτερικές παραγωγές εκπομπών και δελτία ειδήσεων, τα οποία διέκοψε λόγω των τηλεοπτικών αδειών, ενώ αντίστοιχα μέσα στο 2019 θα διεκδικήσει και μια άδεια πανελλαδικής εμβέλειας μη ενημερωτικού περιεχομένου.
Την σεζόν 2018-2019 ο σταθμός αναβαθμίζεται, αλλάζοντας σήματα και γραφικά, και μεταδίδει πλέον μόνο αμερικανικές και βρετανικές σειρές πρώτης προβολής: Scandal, Agents of S.H.I.E.L.D., Chicago Fire, Private Practice κ.ά., ξένες ταινίες, εκπομπές (Top Gear) και ισπανόφωνες τηλενουβέλλες (Η Βασίλισσα της Καρδιάς, La Doña), ενώ μείωσε αρκετές ώρες και τις τηλεπωλήσεις, τις οποίες τις προβάλλει τις πρωινές ώρες. Ο σταθμός θυμίζει σε πρόγραμμα το Netflix.
Το καλοκαίρι του 2019, η ροή του σταθμού μεταφέρθηκε από τη Θεσσαλονίκη, στο Μαρούσι, στις εγκαταστάσεις, του Ομίλου Αντέννα.

Εμβέλεια

Από τις 24 Σεπτεμβρίου του 2009 μέχρι και σήμερα εκπέμπει μέσω του ψηφιακού παρόχου επίγειου σήματος Digea, τον οποίο και ίδρυσε από κοινού μαζί με τους υπόλοιπους έξι ιδιωτικούς σταθμούς της χώρας με πανελλαδική εμβέλεια. Επίσης εκπέμπει και μέσω των δύο δορυφορικών συνδρομητικών πλατφορμών της NOVA (θέση 110) και της COSMOTE TV, σε υψηλή ευκρίνεια (HD) (θέση 112).

Μακεδονία TV HD

Από τις 3 Μαρτίου του 2016 το κανάλι εκπέμπει και πιλοτικά σε υψηλή ευκρίνεια (HD) και με ανάλυση 1080i.

Ιδιοκτησία

Ο σταθμός ανήκει ιδιοκτησιακά στην Μακεδονία TV Ανώνυμος Εταιρεία η οποία συστάθηκε την Πέμπτη 15 Φεβρουαρίου του 1990 με την επωνυμία Ραδιοτηλεοπτικές Επιχειρήσεις Αφοί Καραβασίλη και Σία Ανώνυμη Εταιρεία και τον διακριτικό τίτλο TV Μακεδονία Α.Ε. Οι αδερφοί Καραβασίλη που πρωτολειτούργησαν το κανάλι ήταν οι πρωτεργάτες των ραδιοφωνικών σταθμών Ράδιο Μακεδονία 89 (νυν 89 Rainbow), Κανάλι 1 98 (νυν Radio North 98) και TOP FM 104 (νυν FLY 104).
Στις 9 Σεπτεμβρίου του 1993, νομιμοποιήθηκε η λειτουργία του καναλιού βάσει της 19203/Ε αδείας τοπικής εμβέλειας στην περιοχή της Θεσσαλονίκης και παροχής ειδικής αδείας τεχνικής δικτύωσης για να μεταδοθεί στην Κεντρική Μακεδονία. Ωστόσο, στις 7 Ιουνίου 1994 η άδεια του σταθμού μετατράπηκε από περιφερειακή σε εθνική, με αριθμό πρωτοκόλλου 11353/Ε. Τον Φεβρουάριο του 2000 (δέκα χρόνια μετά τη σύστασή του) το κανάλι άλλαξε ιδιοκτησία, ο φορέας του πήρε την σημερινή του ονομασία (Μακεδονία TV Α.Ε.) και τον διακριτικό τίτλο (Μακεδονία TV) ενώ τροποποιήθηκε το καταστατικό του με επέκταση των δραστηριοτήτων.
Την χρονιά εκείνη μεταφέρθηκε από την οδό Νέα Εγνατία 222 (πλέον Λεωφόρος Κωνσταντίνου Καραμανλή 62) από όπου στεγαζόταν εξαρχής, στην οδό 26ης Οκτωβρίου 90, στο εμπορικό κέντρο Porto Center από όπου παραμένει μέχρι και σήμερα συστεγαζόμενο με τον τοπικό ραδιοφωνικό σταθμό Easy 97.5.